ভিসা নেয়ার সময় সাক্ষাতকার দিতে হয়েছে এবং ‘দেশে সম্পদ কী পরিমাণ আছে’ প্রশ্নটির মুখোমুখি হতে হয়েছে। অস্ট্রেলীয়রা সম্ভবত মনে করে থাকেন, দেশে তেমন বিত্ত না থাকলে তাদের দেশে গিয়ে আমরা বুঝি আর ফিরবো না। সন্দেহ হয়তো অমূলক নয়—তবুও কোথায় যেন একটু আঁতে ঘা অনুভব করেছিলাম। হেসে উত্তর দিয়েছিলাম, আমার কোন বিত্ত-সম্পদ নেই, আমার বাবা যা রেখে গিয়েছেন তা আমার মায়ের মালিকানায় এবং মা এখনও বেঁচে আছেন; চাকুরী করে কোন জায়গা-জমিন কিনতে পারিনি। তবে এতে ভিসা পেতে সমস্যা হয়নি। ভিসা কর্মকর্ত্রী জোড়া দেয়া ও ভিসা ভরা তিনটে পাসপোর্ট ঘেঁটে জিজ্ঞেস করলেন, এতবার বিদেশ গিয়েছ—সবই কি দফতরের কাজে? আমি কাজের কথা ছেড়ে সরাসরি বললাম, একবার ছাড়া অন্য সবগুলিই অফিসের দেয়া অর্থে।